Source: https://buocik.blog.sme.sk/c/370364/dusan-pekar-viem-co-treba-spravit-zvysit-si-plat.html
Timestamp: 2017-08-24 04:53:31+00:00

Document:
Dušan Pekár: Viem, čo treba spraviť. Zvýšiť si plat! - Ján Buocik (blog.sme.sk)
Dušan Pekár: Viem, čo treba spraviť. Zvýšiť si plat!
Autor: Ján Buocik | 3.12.2014 o 10:37 | (upravené 3.12.2014 o 14:13) Karma článku: 5,46 | Prečítané: 1359x
Ešte sa dajú nájsť po Ružinove bilboardy, na ktorých znovuzvolený starosta Dušan Pekár hovorí: „Viem o svojich úspechoch. Viem o svojich neúspechoch. Viem, čo treba spraviť.“ Najmä tú poslednú vetu si zapamätajme.
Sú necelé dva týždne po voľbách, 27. 11. a koná sa ustanovujúce ružinovské zastupiteľstvo. Na moje prekvapenie je v programe zastupiteľstva aj bod č. 10 Návrh na určenie platu starostu mestskej časti Bratislava – Ružinov. Obsahom návrhu je schválenie platu znovuzvoleného starostu o 40 % vyššieho ako určuje základný plat starostu zákon č. 253/1994 Zb. o právnom postavení a platových pomeroch starostov a primátorov v znení neskorších predpisov (ďalej len „Zákon“). Celý zákon tu http://jaspi.justice.gov.sk/jaspiw1/htm_zak/jaspiw_mini_zak_zobraz_clanok1.asp?kotva=k1&skupina=1
V dôvodovej správe k predloženému návrhu je uvedené „V zmysle zákona NR SR č. 253/1994 Zb. o právnom postavení a platových pomeroch starostov obcí a primátorov miest v znení neskorších predpisov podľa ust. § 3 ods. 1 tohto zákona je potrebné na ustanovujúcom zastupiteľstve schváliť plat starostu m.č. Bratislava – Ružinov. Podľa ust. § 3 ods. 1 tohto zákona starostovi patrí plat, ktorý je súčinom priemernej mesačnej mzdy zamestnanca v národnom hospodárstve vyčíslenej na základe údajov Štatistického úradu Slovenskej republiky za predchádzajúci kalendárny rok a násobku podľa § 4 ods. 1 tohto zákona, alebo násobku podľa § 4 ods. 7. Plat sa zaokrúhľuje na celé euro nahor. Priemerná mesačná mzda v národnom hospodárstve za rok 2013, činí 824,00 €.
Podľa § 4 ods.1 platová skupina 8 (počet obyvateľov mestskej časti od 50 001 do 100 000 obyvateľov) predstavuje násobok 3,19 t.j. mesačný plat starostu predstavuje 2 628,56 € t.j. 2629,00 €. Miestne zastupiteľstvo môže tento plat rozhodnutím zvýšiť o 70%. Na základe uvedených skutočností navrhujem s účinnosťou od 27. 11. 2014 plat starostovi vo výške 3680,00 €.“
Na tomto mieste by som sa mohol venovať tomu, že takýto návrh na navýšenie platu znovuzvoleného starostu o 40% nad základný plat predložila bez bližšieho odôvodnenia (vyššie je úplná dôvodová správa) starostom menovaná súčasná ružinovská prednostka, teda jeho priama podriadená. Názor na túto skutočnosť ponechávam na čitateľovi a chcem sa venovať právnym aspektom celej veci.
V dôvodovej správe sa tvrdí „podľa ust. § 3 ods. 1 tohto zákona je potrebné na ustanovujúcom zastupiteľstve schváliť plat starostu“. Presné znenie § 3 ods. 1 Zákona nájdete vo vyššie uvedenej dôvodovej správe. Ani vy ste tam nenašli nič o tom, že treba plat starostu schváliť už na ustanovujúcom zastupiteľstve? Ani ste nemohli, zákon túto povinnosť neukladá. O tom, že plat starostu by sa mal určovať už na ustanovujúcom zastupiteľstve hovorí iba Metodický návod MV SR z 20. 10. 2014 pre obce na zabezpečenie ustanovujúcich zasadnutí obecných zastupiteľstiev. Pre nezorientovaných, metodický návod nie je ani podzákonná právna norma, je to skrátka iba návod. Ale aj tento návod odporúča, aby na ustanovujúcom zastupiteľstve bola zriadená miestna rada a komisie miestneho zastupiteľstva, vrátane ich predsedov. Podľa starostu Dušana Pekára, ktorý jediný má oprávnenie na zvolanie ustanovujúceho zastupiteľstva a určenie jeho programu (v lehote max. 30 dní odo dňa konania volieb), nie je potrebné na ustanovujúcom zastupiteľstve zriadiť miestnu radu ani komisie miestneho zastupiteľstva a to napriek tomu, že význam zriadenia miestnej rady ako výkonného a kontrolného orgánu miestneho zastupiteľstva a zriadenia komisií miestneho zastupiteľstva je pre fungovanie Ružinova určite významnejší ako určenie platu starostu, navyše o 40 % vyššieho ako ukladá zákon. Program ustanovujúceho zastupiteľstva tu http://www.ruzinov.sk/sk/zastupitelstvo/zasadnutie/id:318
Pokiaľ je mi známe, už na ďalšom ružinovskom zastupiteľstve plánovanom na 16. 12. 2014 sa má schvaľovať o.i. rozpočet MČ na rok 2015. Ako sa dá zodpovedne prerokovať a predložiť na schválenie rozpočet na ďalší rok bez jeho prerokovania s poslancami v jednotlivých komisiách miestneho zastupiteľstva a miestnej rade vie iba znovuzvolený starosta Dušan Pekár. Hlavne, že navýšený plat starostu už schválený je. Nedá mi nespomenúť, že plat starostovi Pekárovi vo výške 3009,- EUR sme schvaľovali naposledy na zastupiteľstve ani nie dva mesiace pred voľbami 23. 09. 2014 s účinnosťou spätne ku dňu 01. 01. 2014. Uznesenie č. 490/XXX/2014 tu http://www.ruzinov.sk/data/MediaLibrary/0/2835/uznesenia-xxx-mz-23-9-2014.pdf.
Tak si to zhrňme, zákon určuje základný plat starostu Ružinova vo výške 2629,- EUR, dňa 23. 09. 2014 mal starosta určený plat vo výške 3009,- EUR, na základe návrhu prednostky schválenom 27. 11. 2014 bude plat starostu 3.680,- EUR. Čo sa zmenilo od 23. 09. 2014 do 27. 11. 2014, že cena práce ružinovského starostu Dušana Pekára bude stáť ružinovskú samosprávu spolu s odvodmi o cca 10000,- EUR ročne viac, ja neviem. Ale znovuzvolený ružinovský starosta Dušan Pekár na svojich bilboardoch tvrdil „Viem čo treba spraviť“, a fakt vie! Ako prvý krok si nechal svojou podriadenou navrhnúť vyšší plat a odhlasovať si ho na ustanovujúcom zastupiteľstve.
Ján Buocik, novozvolený mestský poslanec za Ružinov
P.S. Autor blogu neúspešne kandidoval v ostatných komunálnych voľbách na starostu Ružinova.
Fico vrátil KDH legitimitu
Ako Kaliňák pripravil Ružinovčanov o 70 hod. otvoreného úradu ročne
Ružinov o škôlku nepríde! O to nám ide.
Mestský poslanec za Ružinov, advokát, zakladateľ Ružinovskej komunálnej poradne, manžel a otec dvoch detí
Počet článkov 6 Celková karma 0.00 Priemerná čítanosť 862

References: § 3
 § 3
 § 4
 § 4
 § 4
 § 3
 § 3